CELEX: 
Language: et
Date: 2021-02-01 00:00:00
Title: KOMISJONI DELEGEERITUD MÄÄRUS (EL) nr …/… millega muudetakse delegeeritud määrust (EL) 2019/625 seoses inimtoiduks turule lastud elustigude, liittoodete ja vorstikestade imporditingimustega

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu määruses (EL) 2017/625 on sätestatud nõuded ametliku kontrolli ja muude kontrollitoimingute kohta, mida teevad liikmesriikide pädevad asutused, sealhulgas selliste nõuete kehtestamine, mida tuleb täita kolmandatest riikidest või nende piirkondadest pärit loomade ja kaupade saadetiste sisenemisel liitu, samuti on ette nähtud ametlikud kontrollid, mis tuleb teha inimtoiduks ettenähtud saadetiste puhul, et tagada nende vastavus liidu õigusaktidele toidu- ja toiduohutuse valdkonnas.
            
            
               Delegeeritud määrusega (EL) 2019/625 täiendatakse Euroopa Parlamendi ja nõukogu määrust (EL) 2017/625 seoses teatavate inimtoiduks ettenähtud toodete ja loomade saadetiste liitu toomise nõuetega.
            
            
               Selle delegeeritud määruse (EL) 2019/625 muudatusega laiendatakse imporditingimusi elustigudele, et tagada inimtoiduks ettenähtud elustigude ohutu import kolmandatest riikidest ELi. Lisaks sellele lisatakse liittoodetele harmoneeritud süsteemi koodid.
            
            
               2.ÕIGUSAKTI VASTUVÕTMISELE EELNENUD KONSULTATSIOONID
            
            
               Käesolevat delegeeritud määrust arutati 5. juunil 2020 kõigi liikmesriikide pädevaid asutusi esindava toiduhügieeni ja loomse toidu kontrolli eksperdirühma koosolekul ning kõnealused eksperdid avaldasid sellele toetust.
            
            
               Komisjon viis enne käesoleva delegeeritud määruse vastuvõtmist avatud ja läbipaistval viisil ning kooskõlas paremat õigusloomet käsitlevas institutsioonidevahelises kokkuleppes sätestatud menetlustega läbi avalikud konsultatsioonid.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Komisjoni delegeeritud määrus (EL) 2019/625 ja selle muudatused on vastu võetud vastavalt alates 14. detsembrist 2019 kohaldatava määruse (EL) 2017/625 artikli 126 lõikele 1.
            
            
               KOMISJONI DELEGEERITUD MÄÄRUS (EL) nr …/…
            
            
               1.2.2021,
            
            
               millega muudetakse delegeeritud määrust (EL) 2019/625 seoses inimtoiduks turule lastud elustigude, liittoodete ja vorstikestade imporditingimustega
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus),
                  1
                eriti selle artikli 126 lõiget 1,
            
            
               ning arvestades järgmist:
            
            
               (1)Komisjoni delegeeritud määruses (EL) 2019/625
                  2
                on sätestatud muu hulgas valmistigude saadetiste liitu toomise nõuded.
            
         
         
            
               (2)Delegeeritud määruse (EL) 2019/625 artikli 1 lõike 2 punkti a alapunktide i ja iii kohaselt tuleb valmistigude saadetisi liitu eksportivad kolmandad riigid loetellu kanda ja igale valmistigude saadetisele tuleb lisada ametlik sertifikaat. Sarnaseid nõudeid tuleks kohaldada ka inimtoiduks ettenähtud elustigude suhtes.
            
            
               (3)Selleks et selgelt määratleda teod, kelle suhtes kohaldatakse liitu toomise nõudeid, tuleks delegeeritud määrusesse (EL) 2019/625 lisada tigude määratlus.
            
            
               (4)Delegeeritud määrust (EL) 2019/625 ei tuleks kohaldada inimtoiduks ettenähtud toodete näidiste suhtes, mis imporditakse tooteanalüüsiks ja kvaliteedikontrolliks, ilma et neid turule lastaks, ning mis seetõttu ei kujuta endast rahvatervisealast riski. Seepärast tuleks artikli 1 lõiget 3 vastavalt muuta. Delegeeritud määruse (EL) 2019/625 artikliga 12 on ette nähtud impordinõuded liittoodete saadetistele, millele on nõukogu määruse (EMÜ) nr 2658/87
                  3
                I lisa teise osa teatavates rubriikides osutatud harmoneeritud süsteemi koodidega (HS-koodid). Kooskõlas määrusega (EL) 2017/625 on asjakohane viidata kombineeritud nomenklatuuri (CN) koodidele. Lisaks puuduvad delegeeritud määruse (EL) 2019/625 artiklis 12 teatavate liittoodete koodid. Seetõttu on asjakohane lisada kõnealused CN-koodid.
            
            
               (5)Inimtoiduks turule lastavate elustigude ja liittoodete saadetiste puhul tuleks liitu toomisel kohaldada individuaalset sertifitseerimist, et vähendada toiduohutust käsitlevatele liidu nõuetele mittevastavuse riski. Liidu nõuetele vastavuse sertifitseerimine aitab ka toidukäitlejatele ning kolmandate riikide või nende piirkondade pädevatele asutustele meelde tuletada kohaldatavaid liidu nõudeid.
            
            
               (6)Võimaliku rahvatervisealase riski ärahoidmiseks on delegeeritud määruse (EL) 2019/625 artiklis 7 sätestatud nõuded sellise tooraine tootmisele, mida kasutatakse imporditavates värske liha, hakkliha, lihavalmististe, lihatoodete, mehaaniliselt eraldatud lihamassi ning želatiini ja kollageeni tootmiseks ettenähtud tooraine saadetistes. Vorstikestade tootmiseks kasutatavad põied ja sooled tuleb töödelda viisil, mis välistab igasuguse rahvatervisealase riski. Seepärast on asjakohane lubada, et vorstikestade valmistamiseks ettenähtud toormaterjalid võivad olla pärit riiklike pädevate asutuste järelevalve all olevatest tapamajadest, ja artiklit 7 tuleks vastavalt muuta.
            
            
               (7)Delegeeritud määruse (EL) 2019/625 artiklis 13 on sätestatud, et teatavate loetellu kantud toodete iga saadetist võib liitu tuua üksnes juhul, kui saadetisega on kaasas ametlik sertifikaat. Liittooted ei kuulu selliste toodete loetellu, millega peab kaasas olema ametlik sertifikaat.
            
            
               (8)Liittoodete teatavate kategooriatega seotud risk sõltub koostisosade liigist ja nende ladustamistingimustest. Selliste toodete saadetiste puhul, mis lastakse turule inimtoiduna, tuleks seetõttu kohaldada iga turule laskmise eesmärgil liitu toodava saadetise individuaalset sertifitseerimist. Liidu nõuetele vastavuse sertifitseerimine võib ka aidata toidukäitlejatele ning kolmandate riikide või nende piirkondade pädevatele asutustele meelde tuletada kohaldatavaid liidu nõudeid.
            
            
               (9)Teatavad pika säilimisajaga liittooted, mis ei sisalda muid lihatooteid peale želatiini või kollageeni või kõrgrafineeritud toodete, ei kujuta endast riski inimeste ega loomade tervisele selliste toodete valmistamiseks vajaliku töötlemisviisi tõttu. Sellistele liittoodetele tuleks ametliku sertifikaadi asemel lisada isiklik kinnitus.
            
            
               (10)Seepärast tuleks delegeeritud määrust (EL) 2019/625 vastavalt muuta.
            
            
               (11)Kuna delegeeritud määruse (EL) 2019/625 artikleid 12 ja 14 kohaldatakse alates 21. aprillist 2021, tuleks kõnealuste artiklitega 12 ja 14 seotud artiklite muudatusi samuti kohaldada alates nimetatud kuupäevast,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Delegeeritud määrust (EL) 2019/625 muudetakse järgmiselt.
            
            
               (1)Artikli 1 lõike 2 punkti d lisatakse alapunkt v:
            
            
               „v) elusteod.“
            
            
               (2)Artikli 1 lõikesse 3 lisatakse punkt c:
            
            
               „c) inimtoiduks ettenähtud tooted, mida kasutatakse näidistena tooteanalüüsiks ja kvaliteedikontrolliks, ilma et neid turule lastaks.“
            
            
               (3)Artiklisse 2 lisatakse punkt 14a:
            
            
               „14a) „teod“ – teod, nagu on määratletud määruse (EÜ) nr 853/2004 I lisa punktis 6.2, ja inimtoiduks ettenähtud mis tahes muud liiki teod Helicidae, Hygromiidae või Sphincterochilidae sugukonnast;“.
            
            
               (4)Artiklisse 3 lisatakse punkt c:
            
         
         
            
               „c) elusteod, kellele on osutatud määruse (EMÜ) nr 2658/87 I lisa teise osa CN-koodiga 0307 60 00.“
            
            
               (5)Artikli 7 punkt d asendatakse järgmisega:
            
            
               „d)
                     mehaaniliselt eraldatud lihamass ja lihatooted, v.a vorstikestad, nagu on määratletud komisjoni delegeeritud määruse (EL) 2020/692 artikli 2 punktis 45;“.
            
            
               (6)Artikli 12 lõige 1 asendatakse järgmisega:
            
            
               „1. Määruse (EMÜ) nr 2658/87 I lisa rubriikide 1517, 1518, 1601 00, 1602, 1603 00, 1604, 1605, 1702, 1704, 1806, 1901, 1902, 1904, 1905, 2001, 2004, 2005, 2101, 2103, 2104, 2105 00, 2106, 2202, 2208 CN-koodidega liittoodete saadetisi võib turule laskmise eesmärgil liitu tuua üksnes juhul, kui kõik liittoodetes sisalduvad töödeldud loomsed saadused on toodetud sellistes kolmandates riikides või nende piirkondades asuvates ettevõtetes, kust on artikli 5 kohaselt lubatud kõnealuseid töödeldud loomseid saaduseid liitu eksportida, või liikmesriikides asuvates ettevõtetes.“
            
            
               (7)Artikli 13 lõiget 1 muudetakse järgmiselt:
            
            
               (a)lisatakse punkt d:
            
            
               „d) elusteod, kellele on osutatud määruse (EMÜ) nr 2658/87 I lisa teise osa CN-koodiga 0307 60 00;“
            
            
               (b)lisatakse punkt e:
            
            
               „e) artikli 12 lõike 2 punktides a ja b osutatud liittooted, v.a pika säilimisajaga liittooted, mis ei sisalda muid lihatooteid peale želatiini, kollageeni või määruse (EÜ) nr 853/2004 III lisa XVI jaos osutatud kõrgrafineeritud toodete.“
            
            
               (8)Artikli 14 lõige 1 asendatakse järgmisega:
            
            
               „1.
                     Saadetistega, mis koosnevad artikli 12 lõike 2 punktis b osutatud liittoodetest, mis ei sisalda muid lihatooteid peale želatiini, kollageeni või määruse (EÜ) nr 853/2004 III lisa XVI jaos osutatud kõrgrafineeritud toodete, ja artikli 12 lõike 2 punktis c osutatud liittoodetest, peab olema kaasas importiva toidukäitleja koostatud ja allkirjastatud isiklik kinnitus, mille kohaselt saadetised vastavad määruse (EL) 2017/625 artikli 126 lõikes 2 osutatud kohaldatavatele nõuetele.“
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Artikli 1 lõiget 5, lõike 7 punkti b ja lõiget 8 kohaldatakse alates 21. aprillist 2021.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 1.2.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 95, 7.4.2017, lk 1. 
               
               
                  
                     (2)
                  
                        Komisjoni 4. märtsi 2019. aasta delegeeritud määrus (EL) 2019/625, millega täiendatakse Euroopa Parlamendi ja nõukogu määrust (EL) 2017/625 seoses teatavate inimtoiduks ettenähtud toodete ja loomade saadetiste liitu toomise nõuetega (ELT L 131, 17.5.2019, lk 18).
               
               
                  
                     (3)
                  
                        Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).